钦定古今图书集成/方舆汇编/职方典/第1477卷 > 《观海轩记》王景章
## 钦定古今图书集成/方舆汇编/职方典/第1477卷 > 《观海轩记》王景章

涉滇海三百里，有深渊焉，漫滤嵩崖之汇，名曰“通海”，
以其与海通也。闽郡梁一举筑室其上以观海，揭之
来征文，予观孟轲氏曰：“观海者难为水，要在游诸圣
门而后已。”孔铎绝响，闻而知者，不可谓无其人。然得
其门而入者盖寡。环八纮皆海也，朝发而夕至，长风
无时，浊浪山立，鼋鼍蛟龙，百怪以窟，洋汪溢瀁，与天
无际，扬眉盼睐，毛骨森耸。自非放凌波之舟，扬蔽山
之颿曷，以养胸中之愤，廓广大之目，然皆足迹限户
庭，弗克自力。今一举当圣明逢涌源泉之时，困心衡
虑，逾岭峤，绝洞庭，溯赤壁，触滟滪，撞飞濑，以与鱼龙
争长雄。观乎观乎，繄在于斯乎？圣人尝曰：“逝者如斯。”
又曰：“美哉洋洋，是必有道矣。”嗟夫，此圣人之海也，道
之体也，圣人之大观也。是海也，予意《七十子》有弗得
而见者，况他人乎？大观不观所观，而观所不观，自昔
惟孟轲氏最善观者，故曰：“必观其澜。”若仓沂之浴，亦
观矣，至于天鸢渊鱼，是观所不观也。濠梁之鱼，前川
花柳，又皆观所不观而几于所不观也。盖谓观迹也，
观所不观，妙也。学而于观所不观，难矣。然观于海者，
所以至于圣门也。未也。洙泗之滨，有大桴焉，以敬为
樯，以礼为颿，以道德为驾，如得放乎中流，周流六虚，
身与道俱，则庶乎其至矣。一举当继是以观。